**kontrakt**

om produktion og distribution af Folketings-tv på det digitale jordbaserede tv-net

mellem

Folketinget

Christiansborg

1240 København K

og

[Leverandøren]

(herefter "Leverandøren")

(herefter i fællesskab betegnet "Parterne")

INDHOLDSFORTEGNELSE

[1 Definitioner 3](#_Toc413331548)

[2 Baggrund,formål og kontraktgrundlag 3](#_Toc413331549)

[3 Leverandørens ydelse, forhold vedr. infrastruktur og teknisk udstyr samt optioner 4](#_Toc413331550)

[4 Samarbejdsorganisation 6](#_Toc413331551)

[5 Testproduktion – afprøvning 7](#_Toc413331552)

[6 Priser 7](#_Toc413331553)

[7 Fakturering og betaling 8](#_Toc413331554)

[8 Leverandørens indeståelser og Garantier 8](#_Toc413331555)

[9 Leverandørens forsinkelse 9](#_Toc413331556)

[10 Mangler 10](#_Toc413331557)

[11 Erstatningspligt 10](#_Toc413331558)

[12 Force majeure 11](#_Toc413331559)

[13 Ansvarsforsikring 11](#_Toc413331560)

[14 Klausul om elevpladser 12](#_Toc413331561)

[15 Arbejdsklausul 13](#_Toc413331562)

[16 Rettigheder 13](#_Toc413331563)

[17 Nøglekort 14](#_Toc413331564)

[18 Sikkerhedsgodkendelse 15](#_Toc413331565)

[19 Tavshedspligt og husorden 15](#_Toc413331566)

[20 Overdragelse 16](#_Toc413331567)

[21 Varighed 16](#_Toc413331568)

[22 Fortolkning og ændringer i kontrakten 16](#_Toc413331569)

[23 Overholdelse af love, bekendtgørelser mv. 17](#_Toc413331570)

[24 Tvistigheder 17](#_Toc413331571)

[25 Underskrift 17](#_Toc413331572)

1. Definitioner
	1. Ved **arbejdsdag** forstås mandag til fredag bortset fra helligdage, juleaftensdag, nytårsaftensdag og grundlovsdag.
	2. Ved **dag** forstås kalenderdag.
	3. Ved **kontrakt** forstås denne kontrakt og bilag og alle senere ændringer og tillæg.
	4. Ved **produktionstime** forstås pr. påbegyndt time fra et møde/en høring starter til det slutter.
	5. Ved **tv-produktion** forstås direkte eller tidsforskudt tv-produktion fra møder i Folketingssalen, Landstingssalen og udvalgene samt fra andre møder og begivenheder i Folketinget. I forbindelse med optionerne omfatter tv-produktion også de ydelser, som er beskrevet under den enkelte option.
2. Baggrund,formål og kontraktgrundlag
	1. Denne kontrakt er indgået på baggrund af et EU-udbud og vedrører produktion og transmission af tv-udsendelser fra Folketinget (”Folketingskanalen”) samt etablering/udvidelse af teknisk infrastruktur til brug for Folketingskanalen.
	2. Folketingskanalens formål er at sikre størst mulig tilgængelighed og åbenhed omkring Folketingets arbejde samt give forbedret indsigt i lovgivning og den demokratiske proces.
	3. For at sikre tilgængelighed sender Folketingskanalen samtlige debatter fra Folketingssalen direkte og debatterne genudsendes om aftenen. En række andre parlamentariske møder bliver også sendt på kanalen, og kanalens udsendelser er offentligt tilgængelige på Folketingets hjemmeside.
	4. Leverandørens ydelse består i hovedtræk i
* at producere og transmittere lyd og billede fra en række specificerede møder og debatter på Christiansborg ved hjælp af allerede installeret tv-produktionsudstyr mv. på Christiansborg,
* at levere og installere nyt HD-udstyr som led i Folketingets opgradering af produktionsfaciliteterne, og
* at vedligeholde alt teknisk udstyr i aftaleperioden, herunder løbende udskifte/reparere udstyr der fejler med henblik på løbende igennem aftaleperioden at sikre Folketingskanalens forsyningssikkerhed.
	1. Kontraktgrundlaget består af følgende dokumenter angivet i prioriteret rækkefølge:
1. Nærværende kontrakt
2. Bilag 1 – Krav til opgaveløsning med Leverandørens løsningsbeskrivelse
3. Bilag 2 – Samarbejdsmodellen
4. Bilag 3 – Priser
5. Bilag 4 – Tidsplan
6. Bilag 5 - Skematisk oversigt over Leverandørens løsningsbeskrivelse
7. Bilag 6- Opsigelse og ophævelse
8. Bilag 7 – Afprøvning

Ved indbyrdes uoverensstemmelse mellem kontraktdokumenter skal det højere rangerende dokument tillægges forrang.

1. Leverandørens ydelse, forhold vedr. infrastruktur og teknisk udstyr samt optioner

Leverandørens ydelse

* 1. Leverandørens materiel og ydelser skal opfylde samtlige de krav og beskrivelser, der fremgår af kontraktgrundlaget, jf. særligt bilag 1, 2, 5 og 7.
	2. Leverandøren skal blandt andet producere og distribuere lyd og billede fra
* alle møder i Folketingssalen i henhold til Folketingets til enhver tid gældende mødeplan, direkte og i mødernes fulde længde,
* alle åbne udvalgsmøder, direkte og i mødernes fulde længde, og
* udvalgte høringer i Landstingssalen, direkte og i mødernes fulde længde, jf. bilag 1, afsnit V.2.
	1. Oversigt over folketingsmøder i 2012/13, 2013/14 og 2014/15 frem til maj 2014, udvalgsmøder i 2014, og relevante møder i Landstingssalen i 2014 samt disse møders varighed er som eksempel angivet i bilag 1. Det understreges, at angivelsen af de tidligere møders tidsmæssige placering, varighed og antal skal ses som eksempler. Møderne i kontraktperioden kan blive afviklet anderledes, og Leverandøren er forpligtet til at producere og transmittere alle møder således som de faktisk forløber til de aftalte priser.
	2. Leverandøren skal levere og installere nyt HD udstyr som specificeret i bilag 1, afsnit V.3.
	3. Leverandøren er ansvarlig for løbende vedligeholdelse af både eksisterende og nyt udstyr, jf. nærmere herom bilag 1, afsnit V.4. Den løbende vedligeholdelse inkluderer blandt andet løbende rengøring, reparation og udbedring af fejl og mangler ved alt teknisk udstyr eller udskiftning af defekt udstyr, herunder både eksisterende udstyr og det nye HD udstyr, som Leverandøren leverer. Leverandøren overtager således risikoen for fejl og mangler ved alt udstyr mod betaling af et fast vederlag for den løbende vedligeholdelse, som måtte vise sig nødvendig.
	4. Stipulerede mængder angivet i Udbudsbetingelserne er ikke bindende for Folketinget, hverken for så vidt angår grundpakke eller optioner. Hvis Folketinget eksempelvis kalder en option, er Folketinget ikke forpligtet til at indkøbe den stipulerede mængde af den pågældende option. Det understreges, at Folketinget forbeholder sig ret til at købe ad hoc ydelser, jf. bilag 1, krav 2.7.1 og 2.8.1, fra anden side, og at kontrakten ikke giver Leverandøren eneret på at levere disse ydelser til Folketinget.
	5. Leverandøren hæfter for sine underleverandørers ydelser efter denne kontrakt på samme måde som for sine egne forhold.

Ejerskab af infrastruktur og andet teknisk udstyr

* 1. Folketinget har ejendomsretten til al eksisterende infrastruktur og teknisk udstyr, der forefindes i Folketinget ved kontraktens ikrafttræden. Ejendomsretten til nyt udstyr samt ny infrastruktur skal ligeledes tilhøre Folketinget. I forbindelse med levering af nyt udstyr finder risikoovergang først sted, når det nye udstyr er monteret/installeret, og når Folketinget har godkendt, at der er sket en fejlfri levering.
	2. Alt eksisterende teknisk udstyr er specificeret i bilag 1.1. Leverandøren er forpligtet til løbende at ajourføre en komplet udstyrsliste over Folketingets tekniske udstyr/infrastruktur og løbende opdatere Folketinget med den aktuelle liste.
	3. Leverandøren indestår for, at udstyr, som leveres i henhold til kontrakten, er ubehæftet, når det overdrages til Folketinget.

Optioner

* 1. Folketinget kan kalde en eller flere af de i bilag 1 angivne optioner, men er ikke forpligtet hertil.
1. Samarbejdsorganisation
	1. Med henblik på at formidle det fornødne samarbejde og den fornødne øvrige kommunikation mellem Leverandøren og Folketinget etableres en samarbejdsorganisation som nærmere beskrevet i bilag 2.
2. Testproduktion – afprøvning
	1. Leverandøren skal foretage en testafprøvning af alt installeret udstyr og al infrastruktur, dvs. både eksisterende udstyr og infrastruktur og det nye HD udstyr, med henblik på at vise, at udstyret opfylder samtlige krav, herunder blandt andet kravene i bilag 1 og bilag 5, og at Leverandøren har forstået og er i stand til at overtage produktionen af Folketingskanalen. Testafprøvningens indhold er nærmere beskrevet i bilag 7.
	2. Leverandøren skal have gennemført testafprøvningen/-produktionen inden for de frister, der fremgår af bilag 7.
	3. Såfremt testafprøvningen/-produktionen ikke bestås, afhjælper Leverandøren de konstaterede fejl. Fejlretning fortsætter, indtil testafprøvningen/-produktionen kan aflægges uden fejl.
3. Priser
	1. Alle Leverandørens priser er i danske kroner og eksklusive moms og er sammenfattet i bilag 3.
	2. Leverandøren er forpligtet til at levere alle de ydelser, som fremgår af kontraktgrundlaget, uanset om der i kontraktgrundlaget er anført en pris for den pågældende (del-) ydelse. Leverandøren skal således, via de priskategorier kontraktgrundlaget omfatter, indregne alle nødvendige omkostninger til at levere alle ydelser omfattet af kontraktgrundlaget. Priserne inkluderer enhver udgift, som ikke i henhold til bilag 1 afholdes af Folketinget.
	3. Priserne reguleres på grundlag af den forholdsmæssige ændring i det i medfør af lovbekendtgørelse nr. 76/1999 fastsatte netto­prisindeks for oktober måned med virkning fra den følgende januar må­ned. Priserne er fastsat ud fra nettoprisindekset for maj måned 2015 og reguleres første gang i maj måned 2016, med virkning fra oktober 2016.
4. Fakturering og betaling
	1. Løbende vederlag for tv-produktion m.v., jf. bilag 3, faktureres månedsvis bagud.
	2. Vederlag for HD-opgraderingen, jf. bilag 3, faktureres, når den i punkt 5 specificerede afprøvning er bestået.
	3. Faktura fremsendes i overensstemmelse med de til enhver tid gældende regler for elektronisk fakturering til det offentlige.
	4. Vederlag forfalder til betaling 30 dage efter modtagelse af fyldestgørende faktura.
5. Leverandørens indeståelser og Garantier
	1. Leverandøren indestår for, at Leverandørens ydelse opfylder samtlige krav i kontraktgrundlaget, herunder at Leverandørens ydelse omfatter alle de forhold, som Folketinget med føje kan forvente omfattet af kontraktgrundlaget efter sædvanlig god skik inden for tv-området.
	2. Leverandøren friholder Folketinget for ethvert krav, der måtte blive rejst af tredjemand mod Folketinget som følge af Folketingets udnyttelse af tv-produktionerne, herunder de lydoptagelser der indgår i tv-produktionerne. Forholdet mellem Leverandøren, Leverandørens medarbejdere og Leverandørens underleverandører er i det hele Folketinget uvedkommende.
	3. Leverandøren indestår for, at Folketinget opnår den retsstilling, som følger af pkt. 16. Herunder indestår Leverandøren for, at Leverandørens medarbejdere og underleverandører har overdraget de fornødne rettigheder til Leverandøren, således at Leverandøren kan videreoverdrage samtlige de rettigheder til Folketinget, som er nødvendige for at Folketinget opnår den retsstilling, som følger af pkt. 16. Uanset det foranstående påhviler det Folketinget at cleare rettigheder til underlægningsmusik, hvis Folketinget måtte beslutte at der skal anvendes musik i Folketingskanalen.
	4. Leverandøren garanterer for alt teknisk udstyr og infrastruktur som følge af, at Leverandøren mod et fast vederlag påtager sig løbende at vedligeholde alt teknisk udstyr og infrastruktur, herunder reparere eller udskifte teknisk udstyr og infrastruktur. Leverandøren garanterer endvidere, at udbedring af fejl på udstyr eller infrastruktur, herunder udskiftning af udstyr/infrastruktur, ikke vil føre til, at der ikke optages lyd og billede fra samtlige møder i Folketingssalen, i udvalgene og i Landstingssalen, som foreskrevet i bilag 1, afsnit V.2. Leverandøren er forpligtet til, for egen regning, at lade optagelse og transmission af møder foretage ved hjælp af OB produktionsenheder eller lignende produktionsenheder, såfremt der måtte opstå en situation, hvor der ikke kan optages fra et møde ved hjælp af det installerede udstyr og den eksisterende infrastruktur, og dette skyldes omstændigheder som Leverandøren er ansvarlig for eller bærer risikoen for. Det påhviler til enhver tid Leverandøren i sin planlægning at tage højde for eventuelle nødsituationer og have et beredskab klar til håndtering af nødsituationer, så Folketingskanalens forsyningssikkerhed opretholdes.
6. Leverandørens forsinkelse
	1. Såfremt Leverandøren ikke inden den i pkt. 5.2 fastsatte frist har bestået testafprøvningen af udstyret, og dette ikke skyldes Folketingets eller tredjemands forhold, anses Leverandøren for at være i forsinkelse.
	2. Leverandøren betaler en bod på kr. 20.000 pr. påbegyndt forsinkelsesdag; forsinkelsesdage regnes i kalenderdage. Det samlede bodsbeløb kan ikke overstige kr. 200.000. Det foranstående forhindrer ikke Folketinget i at rejse et større erstatningskrav for forsinkelse end kr. 200.000, hvis Folketinget kan bevise at have lidt et faktisk tab, der er større end kr. 200.000.
	3. Påløbet bod betales straks efter skriftligt krav fra Folketinget. Manglende påkrav fra Folketingets side medfører ikke, at Folketingets ret til bod fortabes.
	4. Forsinkelse med bestået testafprøvning i mere end 20 dage medfører ret til ophævelse.
	5. I øvrigt gælder dansk rets almindelige regler om beføjelser i anledning af forsinkelse.
7. Mangler
	1. Der foreligger en mangel ved Leverandørens ydelser, såfremt disse ikke opfylder kontraktgrundlagets krav, eller tv-produktionen(erne) i øvrigt ikke er, som Folketinget med føje kunne forvente i henhold til kontraktgrundlaget.
	2. Folketinget lægger helt afgørende vægt på, at ethvert møde i Folketingssalen, i udvalgene og i Landstingssalen optages med både billede og lyd samt tv-transmitteres. Der foreligger derfor ansvarspådragende mangler ved Leverandørens ydelse, hvis Leverandøren ikke leverer tv-produktion fra ethvert møde i Folketingssalen, i udvalgene og i Landstingssalen i overensstemmelse med kravene i kontraktgrundlaget.
	3. Leverandøren er pligtig til at afhjælpe fejl og mangler samt gennemføre afhjælpning uden ugrundet ophold.
	4. Kan der som følge af mangler ikke gennemføres en tv-produktion ved hjælp af Folketingets udstyr og infrastruktur, og gennemføres tv-produktionen som følge heraf ved hjælp af OB produktionsfaciliteter eller lignende, skal Leverandøren friholde Folketinget for merudgifterne til tv-produktionen, jf. også pkt. 8.4.
	5. Såfremt der konstateres væsentlige mangler ved Leverandørens ydelse, er Folketinget berettiget til at hæve kontrakten helt eller delvist.
	6. I øvrigt gælder dansk rets almindelige regler om beføjelser i anledning af mangler.
8. Erstatningspligt
	1. Parterne er erstatningspligtige overfor hinanden efter dansk rets almindelige regler. Erstatningspligten omfatter dog ikke driftstab, tabt avance eller andet indirekte tab.
	2. Hver parts samlede erstatningsansvar i henhold til kontrakten kan maksimalt udgøre et beløb svarende til den samlede kontraktsum.
	3. Erstatning kan kun kræves for forhold, der udløser betaling af bod, i den udstrækning Folketinget dokumenterer et tab ud over den betalte bod.
	4. Om Folketingets misligholdelse af betalingsforpligtelser gælder, at Folketinget først er i misligholdelse 30 dage efter, at skriftlig rykker for Leverandørens tilgodehavende er modtaget, jf. dog punkt 12.
9. Force majeure
	1. Hverken Leverandøren eller Folketinget skal i henhold til denne kontrakt anses for ansvarlig over for den anden part, for så vidt der er tale om forhold, der ligger uden for partens kontrol, og som parten ikke ved kontraktens underskrift burde have taget i betragtning eller burde have undgået eller overvundet. Forhold hos en underleverandør anses kun for force majeure, såfremt der for underleverandøren foreligger en hindring, der omfattes af første punktum, og som Le­ve­randøren ikke burde have undgået eller have overvundet.
	2. Force majeure kan højest gælde med det antal dage, som force majeure-situa­tio­nen varer.
	3. Force majeure kan kun påberåbes, såfremt den pågældende part har givet meddelelse herom til den anden part straks efter, at force majeuren er indtrådt.
	4. Den part, der ikke er ramt af force majeure-situationen, er berettiget til helt eller delvist at annullere kontrakten med virkning for fremtiden, såfremt force majeure-situationen varer mere end 5 arbejdsdage.
10. Ansvarsforsikring
	1. Leverandøren skal i hele kontraktperioden opretholde en ansvarsforsikring hos et anerkendt forsikringsselskab, der dækker Leverandørens ansvar efter kontrakten. Leverandøren skal efter anmodning fra Folketinget dokumentere, at fornøden forsikring er tegnet og opretholdes i kontraktperioden.
11. Klausul om elevpladser
	1. Leverandøren skal sikre, at mindst 5 % af de årsværk (svarende til 1924 arbejdstimer inkl. ferie, sygdom, skoleophold mv.) der anvendes til at opfylde kontrakten, besættes med én eller flere elever. Leverandøren kan således vælge at beskæftige flere elever i en kortere periode, forudsat at det samlede antal arbejdstimer, som udføres af elever, svarer til beskæftigelsen af mindst 5 % af de årsværk, der i kontraktens løbetid anvendes til at opfylde kontrakten.
	2. Ved elever forstås en arbejdstager, med hvem leverandøren eller dennes underleverandører indgår eller har indgået en uddannelsesaftale. Uddannelsesaftalen skal indgås som led i et uddannelsesforløb, som eleven følger, og skal være rettet mod, at eleven opnår personlige, sociale og faglige kvalifikationer, som understøtter elevens uddannelsesforløb, og som giver grundlag for beskæftigelse på arbejdsmarkedet.
	3. Uddannelsesforløb i medfør af lovbekendtgørelse nr. 987 af 16. august 2010 om erhvervsgrunduddannelser m.v. og i medfør af lovbekendtgørelse nr. 439 af 29. april 2013 om erhvervsuddannelser anses at opfylde ovenstående krav til uddannelsesforløb. Leverandøren eller dennes underleverandører kan indgå uddannelsesaftaler om uddannelsesforløb i medfør af andre tilsvarende uddannelsesordninger i EU/EØS, herunder med elever fra andre EU/EØS-lande, som opfylder ovenstående krav til et uddannelsesforløb.
	4. Leverandøren kan opfylde sin forpligtelse til at beskæftige elever ved at overføre personer, som ved kontraktens indgåelse allerede har en uddannelsesaftale med Leverandøren, til den udbudte kontrakt.
	5. Leverandøren skal på ordregiverens anmodning dokumentere, at kravet om beskæftigelse af elever er opfyldt.
	6. Manglende brug af elever betragtes som en misligholdelse af kontrakten. Klausulen bortfalder dog, hvis Leverandøren kan påvise, at det - trods en rimelig og aktiv indsats fra Leverandørens side - ikke har været muligt at indgå uddannelsesaftaler til besættelse af stillinger med elever.
12. Arbejdsklausul
	1. Leverandøren skal sikre, at ansatte hos Leverandøren og eventuelle underleverandører, som medvirker til at opfylde kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område.
	2. Leverandøren skal sikre, at ansatte hos Leverandøren og eventuelle underleverandører bliver orienteret om de gældende løn- og arbejdsvilkår.
	3. Ordregiver kan til enhver tid udbede sig relevant dokumentation for, at løn- og arbejdsvilkår for arbejdstagerne lever op til den forpligtelse, som arbejdsklausulen fastsætter.
	4. Hvis leverandøren ikke overholder sine forpligtelser i medfør af arbejdsklausulen, og hvis dette medfører et berettiget krav på yderligere løn fra arbejdstagerne, kan ordregiver tilbageholde vederlag med henblik på at tilgodese sådanne krav.
13. Rettigheder
	1. Folketinget har eksklusivt, tidsubegrænset og uden territorielle begrænsninger eneret til at anvende alle de lyd– og billedoptagelser, som Leverandøren foretaget i henhold til kontrakten, og den fulde ejendomsret til alle de lyd- og billedoptagelser, som foretages i henhold til kontrakten. Dette giver fx Folketinget følgende rettigheder:

Eneret til at foretage enhver eksemplarfremstilling og tilgængeliggørelse for almenheden i oprindelig eller ændret skikkelse af tv-produktionerne ved hjælp af ethvert teknisk hjælpemiddel og enhver distributionsform, herunder primær tv-udsendelse, videreudsendelse af tv-kanalen via kabelanlæg, tilgængeliggørelse på internettet via streaming eller on demand tjenester, udgivelse af DVD, CD-Rom mv.

* 1. Folketinget kan frit - både helt eller delvist – ændre i foretagne optagelser og kan frit videreoverdrage rettigheder til tredjemand. Ophavsretslovens § 56 finder ikke således anvendelse.
	2. Parterne er enige om, at der på grund af den tekniske karakter af de lyd- og billedoptagelser, Leverandøren skal foretage, ikke er grundlag for at kreditere nogen af de personer, der medvirker til tv-produktionerne, efter ophavsretslovens § 3, stk. 1.
	3. Folketinget har eksklusivt, tidsubegrænset og uden territorielle begrænsninger eneret til at anvende enhver øvrig frembringelse, som Leverandøren skaber eller fremstiller med henblik på at opfylde kontrakten, herunder fx nye, selvstændige edb-programmer eller grænsefladespecifikationer og lignende tekniske løsninger som har til formål at få de tekniske dele og udstyr, som indgår i Leverandørens ydelse, til at fungere efter hensigten. Folketinget har den fulde ejendomsret til alle disse øvrige frembringelser.
	4. I den udstrækning Folketinget, eller hvem Folketinget måtte overdrage rettigheder til, ønsker registrering af rettigheder, som kan registreres, er Leverandøren, Leverandørens medarbejdere og Leverandørens underleverandører forpligtet til i enhver henseende at medvirke hertil, i det omfang Leverandørens medvirken er nødvendig for en registrering.
1. Nøglekort
	1. Folketinget udleverer det nødvendige antal nøgler og adgangskort, der skal anven­des og opbevares forsvarligt af Leverandøren. Leverandøren kvitterer for modtagelse af udleverede nøgler og adgangskort til Folketinget. Ved fratræden af medarbejdere skal Leverandøren sikre, at udleverede nøgler og adgangskort afleveres til Folketingets Brugercenter.
	2. Leverandøren skal omgående give meddelelse til Folketinget, hvis nøgler eller adgangskort bortkommer. Leverandøren erstatter de udgifter, som Folketinget afholder til erstatning af bortkomne nøgler eller adgangskort, herunder tillige udgifter til omstilling eller udskiftning af hovednøgler.
2. Sikkerhedsgodkendelse
	1. Der kræves sikkerhedsgodkendelse for leverandørens medarbejdere, som skal have adgang til Folketingets serverrum. Sikkerhedsgodkendelsen sker efter Folketingets til enhver tid gældende retningslinjer, inden de pågældende medarbejdere får adgang til serverrum.
	2. Leverandøren og dens medarbejder(e), som skal have adgang til Folketingets serverrum, skal underskrive en samtykkeerklæring, der giver Folketingets Administration tilladelse til at indhente oplysninger fra Politiets Efterretningstjeneste og kriminalregistret.
	3. Det er Leverandørens ansvar, at de relevante medarbejdere kan opnå sikkerhedsgodkendelse.
3. Tavshedspligt og husorden
	1. Leverandøren og dennes personale skal iagttage ubetinget tavshed med hensyn til oplysninger vedrørende Folketingets arbejdsområder og interne anliggender eller andres forhold, som de får kendskab til i forbindel­se med opfyldelse af kontrakten. Folketinget kan forlange, at Leverandørens medarbejdere skal underskrive sædvanlige tavshedserklæringer. Tavshedspligten gælder også efter kontraktens ophør uanset årsagen hertil.
	2. Leverandøren og dennes medarbejdere er underlagt den til enhver tid gældende husorden for Folketinget.
	3. Leverandøren må bruge Folketinget som reference. Leverandøren må ikke uden Folketingets forudgående skriftlige tilladelse udsende offentlig meddelelse om denne kontrakt eller offentliggøre noget om kontraktens indhold.
4. Overdragelse
	1. Folketinget har ret til at overdrage sine rettigheder og forpligtelser efter denne kontrakt til en offentlig institution eller en institution, der ejes af det offentlige eller i det væsentligste drives for offentlige midler. Staten indestår for, at vedkommende institution, til hvem overdragelse finder sted, opfylder sine forpligtelser i henhold til kontrakten.
	2. Leverandøren kan ikke uden Folketingets skriftlige samtykke overdrage sine ret­tig­heder og forpligtelser efter denne kontrakt til tredjemand eller overlade kon­trak­tens opfyldelse til underleverandører ud over det i tilbuddet angivne.
5. Varighed
	1. Kontrakten løber fra den 1. juli 2015 og til den 30. juni 2019, hvor den ophører uden varsel.
	2. Kontrakten kan af Folketinget opsiges med et varsel på 6 måneder.
	3. Kontrakten kan af Folketinget forlænges i op til 24 måneder. Folketinget meddeler senest 6 måneder før kontraktens ordinære ophør, om kontrakten ønskes forlænget.
	4. De nærmere betingelser/foranstaltninger i forbindelse med opsigelse eller ophævelse fremgår af bilag 6.
6. Fortolkning og ændringer i kontrakten
	1. Bestemmelser i udbudsmaterialet, i Leverandørens tilbud, i korrespondance forud for indgåelse af kontrakten eller lignende, der ikke er gentaget i denne kontrakt og/eller dens bilag, er ikke en del af kontraktgrundlaget og kan ikke efterfølgende påberåbes som fortolkningsgrundlag.
	2. Denne kontrakt kan kun ændres ved en skriftlig aftale mellem Folketinget og Leverandøren, der vedhæftes kontrakten som et tillæg.
7. Overholdelse af love, bekendtgørelser mv.
	1. Leverandøren indestår for, at Leverandøren overholder de til enhver tid gældende lovregler.
8. Tvistigheder
	1. Retsforholdet ifølge kontrakten og dennes for­tolkning afgøres efter dansk ret.
	2. Såfremt der opstår en uoverensstemmelse mellem parterne i forbindelse med kontrakten, skal parterne først søge en løsning ved forhandling.
	3. Enhver tvist, som måtte opstå i forbindelse med denne kontrakt og ikke måtte kunne løses ved forhandling, herunder tvister vedrørende kontraktens eksistens eller gyldighed, skal afgøres ved vold­gift ved Voldgiftsinstituttet efter de af Voldgiftsinstituttet vedtagne regler herom, som er gældende ved indledningen af voldgiftssagen.
9. Underskrift
	1. Kontrakten underskrives i to originale eksemplarer, hvoraf parterne hver modtager et eksemplar.

København, den [**dato**]

|  |  |  |
| --- | --- | --- |
| For Folketinget: |  | For **[Leverandøren]**: |
|       |  |       |

Bilag 1: Krav til opgaveløsning med Leverandøres løsningsbeskrivelse

Bilag 2: Samarbejdsmodellen

Bilag 3: Priser

Bilag 4: Tidsplan

Bilag 5: Skematisk oversigt over Leverandørens løsningsbeskrivelse

Bilag 6: Opsigelse og ophævelse

Bilag 7: Afprøvning